b'\n_START_ARTICLE_\nRushmore\n_START_SECTION_\nZgodovina\n_START_PARAGRAPH_\nIdejo za ta velikanski spomenik je dal zgodovinar Doane Robinson, sprva za promocijo turizma v Ju\xc5\xbeni Dakoti, izvedba pa je delo kiparja in slikarja Gutzona Borgluma ter njegovega sina Lincolna. Borglum je hotel ustvariti neminljiv narodni spomenik, ki bi simboliziral na\xc4\x8dela in ideale ameri\xc5\xa1kega naroda. Te \xc5\xa1tiri predsednike je izbral, ker predstavljajo prvih 130 let naroda, ohranitev republike in raz\xc5\xa1iritev njenega ozemlja._NEWLINE_Smernice za postavitev spomenika so postavili leta 1923. Gutzon in minister za zgodovino Ju\xc5\xbene Dakote sta izdelala na\xc4\x8drt za velikansko skulpturo v gorovju Black Hills, ki naj bi prikazoval portrete najpomembnej\xc5\xa1ih ameri\xc5\xa1kih predsednikov.\n_START_SECTION_\nKonflikti in potencial\n_START_PARAGRAPH_\nGraditev narodnega spomenika je bila zelo dolgo sporna, saj je zemlja, na kateri stoji, po sporazumu iz leta 1868 last staroselcev iz plemena Lakota. Kljub temu so gradnjo izvedli. Leta 1948 so kot odgovor na Rushmore pri\xc4\x8deli v bli\xc5\xbeini graditi orja\xc5\xa1ki spomenik Noremu konju, ki pa do danes \xc5\xa1e ni kon\xc4\x8dan._NEWLINE_Center za obiskovalce, v sedanji obliki urejen leta 1998, obi\xc5\xa1\xc4\x8de ve\xc4\x8d kot dva milijona obiskovalcev na leto; gora je najbolj obiskana znamenitost Ju\xc5\xbene Dakote, v kateri je turizem druga najpomembnej\xc5\xa1a gospodarska panoga.'